# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Y Cyd-bwyllgor ar Imiwneiddio a Brechu – rhaglen brechiadau atgyfnerthu Covid-19 yr hydref** |
| **DYDDIAD** | **30 Awst 2023** |
| **GAN** | **Eluned Morgan AS, Y Gweinidog Iechyd a Gofal Cymdeithasol** |

Mae'r Cyd-bwyllgor ar Imiwneiddio a Brechu (JCVI) yn bwyllgor cynghori arbenigol annibynnol. Mae’n cynghori adrannau iechyd y Deyrnas Unedig ar faterion imiwneiddio, gan wneud argymhellion ynghylch amserlenni brechu a diogelwch brechlynnau.

Ers fy natganiad diwethaf ar [bwy sy'n gymwys](https://www.llyw.cymru/datganiad-ysgrifenedig-y-cyd-bwyllgor-ar-imiwneiddio-brechu-y-cyngor-terfynol-ar-bwy-syn-gymwys-ar), mae'r JCVI heddiw wedi cyhoeddi [datganiad](https://www.gov.uk/government/publications/covid-19-autumn-2023-vaccination-programme-jcvi-update-7-july-2023) gyda'i gyngor ar ba frechlynnau y dylid eu defnyddio ar gyfer rhaglen brechiadau atgyfnerthu Covid-19 yr hydref. Prif nod y rhaglen frechu yn erbyn Covid-19, fel arfer, yw hybu imiwnedd y rhai hynny sydd mewn mwy o berygl yn sgil Covid-19 a sicrhau bod gwell amddiffyniad gan bobl rhag bod yn ddifrifol sâl, o gael eu derbyn i’r ysbyty neu o farw.

Ar gyfer hydref 2023, mae’r JCVI yn argymell:

* dylid defnyddio'r brechlyn deufalent Omicron BA4-5 mRNA ynghyd â’r brechlyn unfalent XBB cymeradwy, yn amodol ar drwyddedu gan yr Asiantaeth Rheoleiddio Meddyginiaethau a Chynhyrchion Gofal Iechyd (MHRA)
* dylai’r brechlynnau ar gyfer yr amrywiolion Covid-19 diweddaraf gael eu blaenoriaethu i’w defnyddio mewn unigolion a chanddynt risg glinigol unigol uwch o ddatblygu symptomau COVID-19 difrifol

Bydd unigolion cymwys yn cael y brechlyn mwyaf priodol gan ddibynnu ar eu hoed a'u risg glinigol.

Mae'r JCVI hefyd yn argymell:

* dylid cynnig brechlynnau o leiaf 3 mis ar ôl y dos brechlyn blaenorol, ond gellid hefyd cymhwyso arferion gweithredol hyblyg
* pan fydd posibilrwydd o oedi sylweddol wrth roi'r brechlyn Covid-19 diweddaraf i gael ei gymeradwyo gan y DU erbyn mis Rhagfyr, dylai'r egwyddor o amseroldeb gael blaenoriaeth dros y dewis o frechlyn
* pan fydd gwneud hynny’n hwylus yn weithredol, gellid rhoi’r brechlyn Covid-19 a’r brechlyn ffliw ar yr un pryd

Mae Llywodraeth Cymru yn parhau i gael ei harwain gan y dystiolaeth a'r cyngor clinigol a gwyddonol diweddaraf. Felly, ynghyd â'm cyd-Weinidogion Iechyd eraill yn y DU, rwyf wedi derbyn y cyngor hwn.

Yn unol â'r egwyddor y dylai amseroldeb gael blaenoriaeth dros y dewis o frechlyn, ac yn wyneb ymddangosiad diweddar amrywiolyn newydd sy’n peri pryder (BA.2.86), bydd y gwaith o gyflwyno rhaglen frechu’r gaeaf yn erbyn feirysau anadlol yn dechrau ar 11 Medi yng Nghymru ac yn rhoi blaenoriaeth i ddiogelu’r grwpiau sy’n wynebu’r risg fwyaf. Bydd y rhaglen yn dechrau drwy frechu preswylwyr cartrefi gofal gan ddefnyddio’r stoc bresennol o frechlynnau. Mae gwaith cynllunio ar y gweill ers amser gan sefydliadau'r GIG yng Nghymru er mwyn paratoi ar gyfer rhaglen yr hydref a bydd apwyntiadau’n cael eu hanfon dros yr wythnosau nesaf.

Bydd ein dull gweithredu ar gyfer rhaglen frechu’r gaeaf yn erbyn feirysau anadlol yn sicrhau bod pobl sy'n [gymwys](https://www.llyw.cymru/sites/default/files/publications/2023-06/y-rhaglen-genedlaethol-imiwneiddio-rhag-y-ffliw-2023-i-24.pdf) hefyd yn cael eu hamddiffyn rhag y ffliw tymhorol. Mae'r JCVI wedi cynghori y dylid rhoi dosau atgyfnerthu yn amserol i bobl er mwyn cynyddu eu hamddiffyniad a diweddaru’r amddiffyniad hwnnw dros gyfnod y gaeaf ac rydym yn annog unigolion i ddod i gael y ddau frechlyn pan fyddant yn cael eu cynnig. Dyma'r ffordd orau o amddiffyn eich hunain a'ch teuluoedd a diogelu Cymru y gaeaf hwn.

Rwy'n hynod ddiolchgar i'r Gwasanaeth Iechyd a phawb sy'n rhan o'r rhaglen frechu am eu gwaith caled parhaus.

Mae’r datganiad hwn yn cael ei gyhoeddi yn ystod y toriad er mwyn rhoi’r wybodaeth ddiweddaraf i’r aelodau. Pe bai’r aelodau'n dymuno imi wneud datganiad pellach neu ateb cwestiynau ar hyn pan fydd y Senedd yn dychwelyd, byddwn yn hapus i wneud hynny.